হোয়াটসঅ্যাপে ভিডিও কলে প্রেমিকার সঙ্গে কথা চলছিল। সবে পাঁচ-সাত মিনিট কথা এগিয়েছে। আর ঠিক তখনই নিজেকে গুলি করল প্রেমিক! পুরো ঘটনাটি লাইভ দেখলেন প্রেমিকা। সোমবার ঘটনাটি ঘটেছে বিহারের পটনার শাহীচক এলাকায়। বছর উনিশের মৃত ওই যুবকের নাম আকাশ কুমার। তাঁর পরিবার সূত্রে খবর, পাড়ার একটি মেয়ের সঙ্গে সম্পর্ক ছিল আকাশের।  কিন্তু, বর্তমানে সেই সম্পর্ক থেকে বেরিয়ে আসার চেষ্টা করছিলেন তিনি। কিছু দিন আগে পরীক্ষায় ফেল করেন আকাশ। তার পরেই ওই সম্পর্ক থেকে বেরিয়ে আসার জন্য তাঁর উপর চাপ সৃষ্টি করছিল পরিবার। বিষয়টি প্রেমিকাকে জানান তিনি। দাবি, তা মানতে চাননি ওই তরুণী। উল্টে, আকাশের উপর বিয়ের জন্য চাপ দিতে থাকেন তিনি। বিয়ে না করলে আত্মহত্যারও হুমকি দেন। আকাশের পরিবারের দাবি, পরীক্ষায় খারাপ ফলের পর থেকেই মেয়েটির সঙ্গে যোগাযোগ কমিয়ে দিয়েছিলেন আকাশ। তবে, মাঝে মধ্যে হোয়াটসঅ্যাপে কথা হত তাঁদের। এ দিন ভিডিও কলে প্রেমিকার সঙ্গে কথা বলার সময়ই গুলি করে আত্মঘাতী হন আকাশ। গুলির শব্দ শুনে দ্রুত আকাশের ঘরে যান পরিবারের লোকজন। রক্তাক্ত অবস্থায় হাসপাতালে নিয়ে যাওয়া হলে চিকিৎসকরা তাঁকে মৃত বলে ঘোষণা করেন চিকিৎসকেরা। ওই তরুণী ও তাঁর পরিবারের বিরুদ্ধে থানায় অভিযোগ দায়ের করেছে আকাশের পরিবার। দেহ ময়নাতদন্তের জন্য পাঠানো হয়েছে। পাশাপাশি, আকাশ কোথা থেকে বন্দুক পেলেন সেই বিষয়টি খতিয়ে দেখছে পুলিশ।